b'\n_START_ARTICLE_\nNoms del Llevant\n_START_PARAGRAPH_\nAl llarg de la hist\xc3\xb2ria registrada, la regi\xc3\xb3 de l\'Orient Mitj\xc3\xa0 o parts d\'aquesta ha rebut nombrosos noms, que s\'han aplicat a una part o a tot el Llevant. De vegades, dos o m\xc3\xa9s d\'aquests noms han estat utilitzats simult\xc3\xa0niament per diferents cultures o sectes. Com a resultat natural, alguns dels noms del Llevant tenen una gran c\xc3\xa0rrega pol\xc3\xadtica. Potser el menys polititzat sigui el del propi \xc2\xabLlevant\xc2\xbb, equivalent el terme \xc3\xa0rab al-M\xc3\xa0ixriq (en \xc3\xa0rab \xd8\xa7\xd9\x84\xd9\x85\xd8\xb4\xd8\xb1\xd9\x82, al-Maxriq, literalment \xc2\xabla terra on surt el sol\xc2\xbb), donat a la regi\xc3\xb3 per la seva ubicaci\xc3\xb3 a l\'est de la mar Mediterr\xc3\xa0nia.\n_START_SECTION_\nEtimologia\n_START_PARAGRAPH_\nEl terme Llevant, del llat\xc3\xad levare, comen\xc3\xa7a a ser utilitzat amb el sentit de territoris a l\'est d\'It\xc3\xa0lia al voltant de 1497, i fins al segle XIX el terme aleshores incorporava totes les regions sota l\'Imperi Otom\xc3\xa0, inclosa Gr\xc3\xa8cia._NEWLINE_Etimologies similars es troben en grec \xe2\x80\x94\xe1\xbc\x88\xce\xbd\xce\xb1\xcf\x84\xce\xbf\xce\xbb\xce\xae, Anatole\xe2\x80\x94, en alemany \xe2\x80\x94Morgenland, literalment \xc2\xabterra del mat\xc3\xad\xc2\xbb\xe2\x80\x94, en itali\xc3\xa0 \xe2\x80\x94per exemple a Riviera di Levante, la porci\xc3\xb3 de la costa de Lig\xc3\xbaria a l\'est de G\xc3\xa8nova\xe2\x80\x94, en hongar\xc3\xa8s \xe2\x80\x94Kelet\xe2\x80\x94, en castell\xc3\xa0 \xe2\x80\x94Levante\xe2\x80\x94, en catal\xc3\xa0 \xe2\x80\x94Llevant, \xc2\xabpunt visible de l\'horitz\xc3\xb3 pel qual surt el sol\xc2\xbb\xe2\x80\x94 i en hebreu \xe2\x80\x94\xd7\x9e\xd6\xb4\xd7\x96\xd6\xb0\xd7\xa8\xd6\xb8\xd7\x97 , mizr\xc4\x81\xe1\xb8\xa5\xe2\x80\x94. De fet, tamb\xc3\xa9 Orient t\xc3\xa9 el seu origen en el mot llat\xc3\xad oriens que significa \xc2\xabest,\xc2\xbb literalment \xc2\xabascendent,\xc2\xbb que deriva del llat\xc3\xad orior \xc2\xabsortir el sol.\xc2\xbb\n_START_SECTION_\nXam\n_START_PARAGRAPH_\nXam o aix-Xam (de l\'\xc3\xa0rab \xd8\xa7\xd9\x84\xd8\xb4\xd8\xa7\xd9\x85. ax-X\xc4\x81m) prov\xc3\xa9 d\'una arrel \xc3\xa0rab que significa \xc2\xabesquerra\xc2\xbb o \xc2\xabnord\xc2\xbb: es va convertir en el nom del Llevant (S\xc3\xadria bizantina) despr\xc3\xa9s de la seva conquesta per l\'islam._NEWLINE_A l\'antiguitat, Baal Shamin (en arameu: \xdc\x92\xdc\xa5\xdc\xa0 \xdc\xab\xdc\xa1\xdc\x9d\xdc\xa2),  literalment \xc2\xabsenyor dels cels\xc2\xbb, era un d\xc3\xa9u del cel sem\xc3\xadtic a Canaan / Fen\xc3\xadcia i a l\'antiga Palmira. Per tant, Xam es refereix al cel.\n_START_SECTION_\nOutremer\n_START_PARAGRAPH_\nOutremer (del franc\xc3\xa8s outre-mer, que significa \xc2\xaba l\'estranger\xc2\xbb) era un nom general usat per als estats croats\xc2\xa0; es va originar despr\xc3\xa9s de les vict\xc3\xb2ries dels europeus en la Primera Croada i es va aplicar al Comtat d\'Edessa, el Principat d\'Antioquia, el Comtat de Tr\xc3\xadpoli, i especialment el Regne de Jerusalem. Durant el Renaixement, el terme va anar sent equiparat a la zona del Llevant i continua sent sin\xc3\xb2nim de Terra Santa.\n_START_SECTION_\nLlevant Superior\n_START_PARAGRAPH_\nLa Companyia Anglesa de Llevant va ser fundada el 1581 per comerciar amb l\'Imperi Otom\xc3\xa0, i el 1670 la Compagnie du Levant francesa va ser fundada amb el mateix prop\xc3\xb2sit. En aquest moment, l\'Extrem Orient era conegut com el Llevant Superior.\n_START_SECTION_\nEstats de Llevant\n_START_PARAGRAPH_\nQuan Gran Bretanya va assumir el control de Palestina despr\xc3\xa9s de la Primera Guerra Mundial, els governadors van adoptar el terme, i els mandats francesos a S\xc3\xadria i el L\xc3\xadban des de 1920 a 1946 van ser nomenats els estats de Llevant. El terme va arribar a \xc3\xa9sser com\xc3\xba entre els arque\xc3\xb2legs de l\'\xc3\xa8poca per referir-se a moltes excavacions, per exemple Ebla, Cadeix i Ugarit. At\xc3\xa8s que aquests llocs no es podien classificar com a mesopot\xc3\xa0mics, nord-africans o \xc3\xa0rabs, van comen\xc3\xa7ar a \xc3\xa9sser nomenats llevantins.\n_START_SECTION_\nMediterr\xc3\xa0nia oriental\n_START_PARAGRAPH_\nMediterr\xc3\xa0nia oriental \xc3\xa9s un terme que denota les terres o estats geogr\xc3\xa0ficament a l\'est, o prop de l\'est de la mar Mediterr\xc3\xa0nia, o amb afinitats culturals a aquesta regi\xc3\xb3. La Mediterr\xc3\xa0nia Oriental inclou Xipre, S\xc3\xadria el L\xc3\xadban, Palestina, Israel i Jord\xc3\xa0nia. El terme mediterrani deriva de la paraula llatina mediterraneus, que significa "en el mig de la terra" o "entre terres". Aix\xc3\xb2 \xc3\xa9s degut a la posici\xc3\xb3 interm\xc3\xa8dia del mar entre els continents de l\'\xc3\x80frica i Europa.\n_START_SECTION_\nLlevant\n_START_PARAGRAPH_\nLlevant \xc3\xa9s un terme utilitzat avui pels arque\xc3\xb2legs i els historiadors per referir-se a la prehist\xc3\xb2ria i a la hist\xc3\xb2ria antiga i medieval de la regi\xc3\xb3. El terme tamb\xc3\xa9 s\'utilitza de tant en tant per referir-se a esdeveniments moderns o contemporanis, a la gent i a estats, o a parts dels estats de la mateixa regi\xc3\xb3, Israel, Jord\xc3\xa0nia, el L\xc3\xadban, S\xc3\xadria i els Territoris Palestins. Diversos investigadors inclouen l\'illa de Xipre en estudis llevantins, l\'Institut d\'Arqueologia de l\'UCL, [19] ha datat la connexi\xc3\xb3 entre Xipre i el Llevant continental a comen\xc3\xa7aments de la Edat del Ferro. Els arque\xc3\xb2legs que cerquen una orientaci\xc3\xb3 neutral que no sigui ni b\xc3\xadblica ni nacional han usat termes com la \xc2\xabarqueologia llevantina\xc2\xbb i la \xc2\xabarqueologia del sud de Llevant\xc2\xbb.'